b'\n_START_ARTICLE_\nPreeklampsija\n_START_SECTION_\nZnaki in simptomi\n_START_PARAGRAPH_\nKlini\xc4\x8dna definicija preeklampsije je stanje pove\xc4\x8danega krvnega tlaka s proteinurijo in oteklinami v nose\xc4\x8dnosti. Lahko pa poteka brezsimptomko ali pa se pojavijo le otekline in pove\xc4\x8danje telesne mase zaradi zastajanja teko\xc4\x8dine. Pojavi se lahko tudi pove\xc4\x8dana reaktivnost refleksov, ki ka\xc5\xbee na \xc5\xbeiv\xc4\x8dno-mi\xc5\xa1i\xc4\x8dno ob\xc4\x8dutljivost in lahko vodi v eklampsijo. Pik\xc4\x8daste podko\xc5\xbene podplutbe se lahko pojavijo zaradi ve\xc4\x8dje nagnjenosti h krvavitvam. Pri hudi preeklampsiji so lahko prizadeti \xc5\xa1tevilni organi, kar se ka\xc5\xbee z glavoboli, motnjami vida, zmedenostjo, bole\xc4\x8dinami v zgornjem desnem delu trebuha zaradi po\xc5\xa1kodbe jeter, slabostjo in bruhanjem, te\xc5\xbeavami z dihanjem (zaradi zastajanja teko\xc4\x8dine v plju\xc4\x8dih) ter oligurijo (zaradi zmanj\xc5\xa1ane prostornine krvne plazme ali ishei\xc4\x8dne po\xc5\xa1kodbe ledvic) ... _NEWLINE_Prvotno so opredeljevali otekline, predvsem na rokah in v obrazu, kot pomemben bolezenski znak za diagnosticiranje preeklampsije, vendar je otekanje pogost pojav med nose\xc4\x8dnostjo in posledi\xc4\x8dno ni optimalno uporaben znak za potrditev diagnoze. Na splo\xc5\xa1no nobeden od simptomov preeklampsije ni specifi\xc4\x8den in celo kr\xc4\x8di v nose\xc4\x8dnosti, ki lahko ka\xc5\xbeejo na eklampsijo, imajo obi\xc4\x8dajno drug vzrok. Za dolo\xc4\x8ditev diagnoze je zato treba upo\xc5\xa1tevati ve\xc4\x8d so\xc4\x8dasnih simptomov in znakov, dokon\xc4\x8den dokaz pa je izzvenitev bolezni po porodu.\n_START_SECTION_\nPatogeneza\n_START_PARAGRAPH_\nKljub \xc5\xa1tevilnim raziskavam natan\xc4\x8den mehanizma razvoja preeklampsije natan\xc4\x8dna patogeneza ni poznana. Velja, da je preeklampsija posledica nenormalnega razvoja posteljice, saj odstranitev posteljice povzro\xc4\x8di v ve\xc4\x8dini primerov izzvenitev simptomov. Pri normalni nose\xc4\x8dnosti je posteljica ustrezno prekrvljena, tako da omogo\xc4\x8da pretok krvi med materjo in plodom. Nenormalen razvoj posteljice vodi v njeno slabo prekrvljenost. Osnovna funkcionalna zna\xc4\x8dilnost preeklampsije je slaba perfuzija posteljice kot posledica zmanj\xc5\xa1anega ali povsem manjkajo\xc4\x8dega trofoblastnega vdora v materine spiralne arteriole. Posledica slabe prekrvljenosti posteljice so oksidativni stres, hipoksija in spro\xc5\xa1\xc4\x8danje dejavnikov, ki povzro\xc4\x8dajo disfunkcijo endotelija, vnetni odzivi in drugi patolo\xc5\xa1ki procesi._NEWLINE_Klini\xc4\x8dni znaki preeklampsije so povezani z generalizirano disfunkcijo epitelija, ki med drugim povzro\xc4\x8da vazokonstrikcijo in ishemijo v drugih telesnih organih. Prihaja tudi do neravnovesja med dejavniki, ki spodbujajo angiogenezo, in tistimi, ki jo zavirajo. _NEWLINE_Dolo\xc4\x8deni geni se ob preeklampsiji druga\xc4\x8de izra\xc5\xbeajo, na primer gen za vazodilatator nevrokinin B, gen za receptor za Flt-1 (fms-ju podobna tirozin kinaza 1) in gen, podoben folistatinu 3. Raven topne fms-ju podobne tirozin kinaze-1 je ob preeklampsiji povi\xc5\xa1ana tako v materinem kot plodovem obtoku. Topni Flt-1 je antiangiogena beljakovina, ki nasprotuje u\xc4\x8dinkom \xc5\xbeilnega endotelijskega rastnega dejavnika (VEGF, angl. vascular endothelial growth factor) in postelji\xc4\x8dnega rastnega dejavnika (PIGF), ki oba izkazujeta proangiogeno delovanje. Topni endoglin (sEng), ki ima podobne u\xc4\x8dinke kot topni Flt-1, je prav tako povi\xc5\xa1an ob preeklampsiji._NEWLINE_Sicer je sinteza topnega Flt-1 in topnega Eng do dolo\xc4\x8dene mere pove\xc4\x8dana pri vseh nose\xc4\x8dnicah in verjetno se ta adaptacijski mehanizem iztiri pri nose\xc4\x8dnicah, pri katerih se pojavi hipertenzivna bolezen. Pri procesu razvoja posteljica sodelujejo naravne celice ubijalke in potrebna je dolo\xc4\x8dena stopnja imunske tolerance materinega organizma proti tkivu posteljice, ki bi ga materino telo sicer lahko zaznalo kot tujek. \xc4\x8ce se posteljica razvija nenormalno, na primer \xc4\x8de je bolj invazivna kot bi bilo normalno, se zato na\xc4\x8deloma materin imunski sistem odzove negativno. Pri razvoju preeklampsije, za katero je zna\xc4\x8dilna plitka placentacija, naj bi v fazi tvorbe posteljice materino telo zavrnilo postelji\xc4\x8dni citotrofoblast, kar naj bi povzro\xc4\x8dilo neustrezni vdor trofoblasta v materine spiralne arteriole. _NEWLINE_Pomembno vlogo v patogenezi naj bi odigral tudi oksidativni stres. Poglavitni vir reaktivnih kisikovih zvrsti je encim ksanstinska oksidaza, ki je prisoten zlasti v jetrih. Ena od hipotez pravi, da naj bi zaradi hipoksije posteljice pri\xc5\xa1lo do pove\xc4\x8danega katabolizma purinov, kar povzro\xc4\x8di pove\xc4\x8dano tvorbo reaktivnih kisikovih zvrsti v materinih jetrih in njihovo spro\xc5\xa1\xc4\x8danje v krvni obtok. V krvnem obtoku naj bi te reaktivne kisikove zvrsti povzro\xc4\x8dale po\xc5\xa1kodbe \xc5\xbeilnega epitelija._NEWLINE_V patogenezi preeklampsije naj bi imele svoj vpliv tudi motnje v materinem imunskem sistemu ter nezadostna imunska toleranca za nose\xc4\x8dnost. Zna\xc4\x8dilna sta prisotnost imunskega odziva celic T pomagalk in tvorba IFN-\xce\xb3.\n_START_SECTION_\nDiferencialna diagnoza\n_START_PARAGRAPH_\nPreeklampsija se lahko ka\xc5\xbee s podobnimi znaki kot \xc5\xa1tevilne druge bolezni, kot so kroni\xc4\x8dna hipertenzija, kroni\xc4\x8dna ledvi\xc4\x8dna bolezen, bolezni se\xc4\x8dnika ali trebu\xc5\xa1ne slinavke, imunska ali trombocitna trombocitopeni\xc4\x8dna purpura, antifosfolipidni sindrom, hemoliti\xc4\x8dno-uremi\xc4\x8dni sindrom ... Diagnoza je \xc5\xa1e posebej te\xc5\xbeavna, \xc4\x8de je imela nose\xc4\x8dnica \xc5\xbee prej hipertenzijo. Tudi pri nose\xc4\x8dnostni obliki zama\xc5\xa1\xc4\x8denosti jeter lahko pride do povi\xc5\xa1anja krvnega tlaka, razlikujeta pa se bolezni v obsegu prizadetosti jeter. Hipertenzijo lahko povzro\xc4\x8dajo \xc5\xa1e druge bolezni, kot so tirotoksikoza, feokromocitom, zloraba mamil ...\n_START_SECTION_\nEpidemiologija\n_START_PARAGRAPH_\nPreeklampsija se razvije pri 2\xe2\x80\x938\xc2\xa0% nose\xc4\x8dnostih, pri dvoj\xc4\x8dkih je pogostej\xc5\xa1a in se pojavi pri 14\xc2\xa0%. Verjetnost, da se bo preeklampsija pojavila tudi v drugi nose\xc4\x8dnosti, je 18-odstotna.'